
Hiweis:


Wéi am November 2019 déi nei Orthografie-Reegele fir d’Lëtzebuergescht a Kraaft getruede sinn, war d’Aarbecht fir „De Lukas“ schonn ofgeschloss.




E Wuert mat op de Wee


Et ass mir eng Freed, der lëtzebuergescher Versioun vum Lukas-Evangelium e Wuert mat op de Wee ze ginn.


Nodeems d’Äerzbistum schonns 2009 en Evangeliar erausginn huet, an deem d’Evangelientexter vun alle Sonndeger a vun de grousse Festdeeg op Lëtzebuergesch dra stinn, läit, nom Matthäus-, Johannes- a Markus-Evangelium, elo och den integralen Text vum Lukas-Evangelium vir. Op en Neits gouf den Text vum Iwwersetzergrupp „D’Bibel op Lëtzebuergesch“ a laangjäreger Aarbecht a mat vill Méi vum Griicheschen an eis Sprooch iwwersat. Ech well op dëser Plaz der Equipe vun den Iwwersetzer mäi grousse Merci a mäin déiwe Respekt dofir ausdrécken, datt elo déi véier Evangelien op Lëtzebuergesch disponibel sinn.


Dem Herrgott sengem Wuert, dat äis an den Evangelien iwwerliwwert gëtt, kënnt eng eminent wichteg Plaz am Liewe vun der Kierch an am Liewe vun all eenzelne Gleewegen zou. Et muss souzesoen den Deessem ginn, deen dat ganzt Liewe vun de Mënschen duerchsaiert (cf. Mt 13,33). Well da gëtt et zu engem Wuert, dat Halt an Orientéierung schenkt.


Am perséinleche Gebiet, an der Katechees an am Austausch a Bibelgruppen dréit d’Liesen an d’Meditéiere vun den Texter vun der Helleger Schrëft dann och zu enger Beliewung vum chrëschtleche Glaf bäi.


An deem Sënn wënschen ech allen Evangelientexter op Lëtzebuergesch, datt si dee Som sinn, dee räich Fruucht bréngt (cf. Mt 13,3-23)!


Lëtzebuerg, am Advent 2019


+ Jean-Claude Kardinol Hollerich


Äerzbëschof vu Lëtzebuerg




Eng kuerz Aféierung


Am Joer 2009 gouf den Evangeliar publizéiert mat den Evangelie vun alle Sonndeger a vun de grousse Feierdeeg 1. D’Evangelium nom Lukas steet an der Nofolleg vun dëser éischter offizieller Iwwersetzung vun Evangelientexter a Lëtzebuerger Sprooch: Dir fannt hei dee ganzen Text vum Lukas-Evangelium (Lk), op der Basis vum griichesche Referenztext, iwwersat no deenen nämmlechte Critèrë wéi am Evangeliar 2.


D’Evangelium nom Lukas ass an engem klenge Format gedréckt. Et ass geduecht fir de perséinleche Gebrauch am Alldag, virun allem awer och fir et an der Katechees an de Paren ze gebrauchen.


Dofir erlaabt äis dës kuerz Aféierung:


De Chrëschten hir Bibele bestinn aus engem méi alen Deel, dem sougenannten Alen oder 1. Testament (AT), gréisstendeels op Hebräesch verfaasst, an engem méi neien Deel, dem Neien, oder 2. Testament (NT) op Griichesch.


Déi Sammlung vu Schrëften, déi mir an eise Bibele fannen an an deenen d’Chrëschten hire Glawen als authentesch iwwerliwwert unerkennen (de sougenannte „Kanon vun de biblesche Bicher“), besteet, fir d’Neit Testament, aus 27 Bicher: deene véier Evangelien, der Apostelgeschicht, de Paulusbréiwer, de kathoulesche Bréiwer an der Offenbarung vum Johannes, och nach Apokalyps genannt.


Et sinn dës Schrëften, déi no an no ënner de Chrëschten eng zerguttstert Autoritéit kritt haten; aner Schreiwëssen, déi vu Gemeinschaft zu Gemeinschaft virugereecht goufen, kruten dës Autoritéit net. Se sinn äis wuel zu engem gudden Deel erhale bliwwen, als Zäitzeie vun de Gedanken, Iwwerleeungen, Froen a Suerge vun den éischte Generatioune vu Chrëschten, déi verspreet uechter d’Réimescht Räich gelieft hunn. Mee se goufen net als Riichtschnouer (Kanon heescht ë. a. „Regel“ op Griichesch) fir de Glaf zréckbehalen.


Ee vun deene wichtegste Gedanken, deen duerch déi ganz Bibel geet, ass dee vun engem Bond tëscht Gott an de Mënschen. Dat hebräescht Wuert fir dee Bond (berit) gouf op Latäin mat „testamentum“ iwwersat. Dohier kënnt dann och eis Bezeechnung Testament, Aalt oder Neit, fir d’Bicher aus der Bibel.


Et leien en etlech Jorhonnerten tëscht där Zäit, wou d’Bicher aus der Bibel néiergeschriwwe goufen – nodeems se zu engem Deel iwwer eng méi oder manner laang Zäit mëndlech iwwerliwwert gi waren –, an äis. D’Distanz ass esouwuel eng historesch wéi eng kulturell-geographesch an eng sproochlech. An dach ass dat, wat mir do liesen, héichaktuell, well d’Grondfroe vun de Mënschen am Fong ëmmer nach déi nämmlecht sinn. D’Konditioun awer, fir datt dës iwwerliwwert Texter fir äis zougänglech sinn a bleiwen, ass ze versichen ze verstoen, wat déijéineg, déi se néiergeschriwwen hunn, deemools soe wollten. Dann eréischt kënne mir froen, wat se äis haut soe kënnen.


D’Neit Testament fänkt u mat deene véier Evangelien, dem Matthäus, dem Markus, dem Lukas an dem Johannes. D’Wuert Evangelium gouf vum Verfaasser vum Markus-Evangelium (cf. Mk 1,1) opgegraff an ewéi eng Iwwerschrëft gebraucht, fir déi Gutt Noriicht ze bezeechnen, déi engersäits mat dem Jesus vun Nazareth an d’Welt komm ass, an déi hien anerersäits verkënnegt huet3. Jiddfereent vun den Evangelien ass, op seng Manéier, e Credo; jiddfereent beliicht a verkënnegt aus e bëssen engem anere Bléckwénkel dës Gutt Noriicht vum an duerch de Jesus, den Operstanenen, an deem si de Messias, de Christus an dem Herrgott säi Jong erkannt hunn. A jiddfereent gräift Erzielungen iwwer de Jesus oder Rieden an Aussoe vun him op, déi bis dohi mëndlech virugi goufen. Do dernieft gëtt och ugeholl, datt d’Verfaasser vum Matthäus- a vum Lukas-Evangelium d’Markus-Evangelium kannt hunn (oder op d’mannst déi nämmlecht Iwwerliwwerung), datt si zu engem Deel déiselwecht Sammlunge vu Spréch kannt hunn, awer och hir eege Quellen haten. Dat erkläert, firwat mir eng Rei Texter bei deenen dräi Evangelisten erëmfannen, déi dowéinst och Synoptiker genannt ginn; aner Texter liese mir just bei der zwéin an nach anerer nëmme bei engem vun hinnen. – De Johannes steet wuel an därselwechter Traditioun, ma hien huet dat iwwerliwwert Material (Erzielungen, Rieden asw.) méi op eng him eege Manéier verschafft.


Mat e Grond, firwat mir Ënnerscheeder an der Aart a Weis déi Gutt Noriicht ze presentéieren, tëscht deene véier Evangeliste fannen, ass, datt si op verschidde Plaze geschriwwen hunn, fir d’Leit aus hire Chrëschtegemeinschaften. Esou ass et ze verstoen, datt d’Markus-Evangelium, dat héchstwahrscheinlech ëm d’Joer 70 zu Roum néiergeschriwwe gouf fir Leit, déi, éier se Chrëschte gi sinn, Heede waren, Verschiddenes anescht erkläere muss wéi z. B. d’Matthäus-Evangelium, vun deem ugeholl gëtt, datt et ëm d’Joer 80 a Syrien, eventuell zu Antiochia, vläicht awer och a Phönizien verfaasst gouf fir an der Majoritéit Leit, déi virdru Judde waren oder sech fir de jüddesche Glaf interesséiert hunn.


* * *


An nach e puer Wuert weider


zum Lukas-Evangelium


Als eenzegt vun deene véier Evangelien huet de Lukas, wéi d’Schreiwësse vu griicheschen Auteuren aus där Zäit, e „Prolog“. An deem ganz laange Saz, deen iwwer véier Verse geet (Lk 1,1-4), schreift de Verfaasser vum Lukas-Evangelium ë. a., datt hien sech gutt informéiert huet, éier hien „alles der Rei no“ opgeschriwwen huet. Dat, wat hien opgeschriwwen huet, ass dat, „wat bei äis an Erfëllung gaang ass“, wat an där deemoleger Ausdrocksweis bedeit „dat, wéi a wou den Herrgott an d’Geschicht agegraff huet“. Hie gëtt sech esou als „gleewege Geschichtsschreiwer“ z’erkennen, woubäi hien awer net mat engem Historiker vun haut ze vergläichen ass: Säin Uleies ass et ze weisen, wéi sech am Liewen, Stierwen an Operstoe vum Jesus vun Nazareth, an deem d’Chrëschten de Christus/Messias gesinn, matzen ënnert de Leit zu enger bestëmmter Zäit an der Geschicht (cf. Lk 1,5; 2,1-2; 3,1-2) dat erfëllt huet, wat d’Prophéiten ugekënnegt haten. Eng Kuerzfaassung dervun, wéi de Lukas dem Jesus säin Opdrag gesäit, fanne mer a Lk 4,16-21: Hien ass, am Numm vum Herrgott, komm fir déi Aarm, fir déi wéinst Krankheet, hirem Beruff oder hirer Liewensféierung ausgestoussen oder un de Rand vun der deemoleger Gesellschaft gedréckte Fraen a Männer (cf. z. B. Lk 5,30; 6,20-22; 7,2.12.22.34.37; 13,11; 16,20; 19,2; 23,39). Esou weist hien dem Herrgott „säin Erbaarmen“ (Lk 1,49-55).


A sengem „Prolog“ adresséiert de Verfaasser vum Lukas-Evangelium sech un den „héichveréierten Theophilus“, eventuell e Mäzen. Ma „Theophilus“ heescht „een, dee frou ass mam Herrgott“, oder „e Frënd vu Gott“, esou datt déi Leit, fir déi de Lukas schreift, sech mat ugesprach fille kënnen.


Den Theophilus gëtt och ugangs vun der „Apostelgeschicht“ ernimmt (Apg 1,1-2): Op déi Manéier verbënnt de Verfaasser vum drëtten Evangelium déi zwéin Deeler vu sengem Wierk, d’Lukas-Evangelium an d’Apostelgeschicht. Him ass et dru geleeën, ze weisen, wéi d’Evangelium vu Galiläa iwwer Judäa/ Jerusalem eraus an d’Welt gedroe ginn ass, bis an d’Häerz vun der deemoleger Welt, Roum (Lk 24,4748; Apg 28,16ff). Fir hie war de Johannes den Deefer d’Jarnéier tëscht der Zäit vun de Verspriechen (eisem „Alen Testament“) an der Zäit, wou dës Verspriechen an Erfëllung gaange sinn duerch an an dem Jesus vun Nazareth. Doriwwer schreift hien am Evangelium. Duerno koum d’Zäit vun der Kierch, déi bis haut undauert. Vun der Kierch hiren Ufäng verzielt d’Apostelgeschicht.


D’Lukas-Evangelium huet, wéi d’Matthäus-Evangelium, eng „Kandheetserzielung“ (Lk 1-2), an där, wéi an engem Theaterstéck, déi eenzel Theme virgestallt ginn, déi hannenoter weider ausgefouert ginn: Zum Beispill kréien als Éischt Hierden d’Noriicht vum Jesus senger Gebuert matgedeelt (Lk 2,8-13), Hierden, déi um Rand vun der Gesellschaft gelieft hunn, well si wéinst hirer Aarbecht net all reliéis Rengheetsvirschrëfte beuechte konnten. A grad fir esou Leit ass deen erwuessene Jesus, dem Lukas no, jo komm, an zwar „haut“, all Kéiers, wa Leit bereet sinn, déi Gutt Noriicht nozelauschteren (Lk 2,11; 4,21; 5,26; 19,9; 23,43).


Am Lukas-Evangelium fanne mer och véier „Hymnen“, déi haut nach an eise Kierche gebiet a gesonge ginn: de „Magnificat“ (Lk 1,46-55), de „Benedictus“ (Lk 1,68-79), de „Gloria“ (Lk 2,14) an den „Nunc dimittis“ (Lk 2,29-32).


Am Lukas-Evangelium si méi „Gläichnesser“ ze fanne wéi an deenen aneren Evangelien a grad och verschidde ganz bekannter, wéi zum Beispill „dee gudde Samariter“ (Lk 10,30-37), „dee verluerene Jong“ (Lk 15,11-32) oder och nach „deen aarme Lazarus“ (Lk 16,19-31).


D’Evangelium nom Lukas ass wahrscheinlech tëscht de Joren 80 an 90 néiergeschriwwe ginn, vläicht och e bëssi éischter, wahrscheinlech am griichesche Raum.


Ausgangs vum 2. Jorhonnert identifizéiert den Irenäus vu Lyon de Verfaasser vum Lukas-Evangelium mat deem Dokter, dee mam Paulus ënnerwee war (Adv. Haer. III, 1; 1; 14, 1; cf. Kol 4,14; Phlm 24; 2 Tim 4,11). Ma ganz sécher ass dat awer net.


Et kéint een hei nach villes iwwert d’Lukas-Evangelium schreiwen. Ma dat Einfachst ass, et ze liesen.


A wann ënnerwee Froen opkommen zu deem, wat Dir do liest, dann zéckt net a mailt äis se (bibel@cathol.lu).


Fränz Biver-Pettinger,


fir den Aarbechtsgrupp


„Iwwersetzung vun der Bibel op Lëtzebuergesch“





1 Evangeliar. Aarbechtsgrupp „Iwwersetzung vun der Bibel op Lëtzebuergesch“ (2009). Luxembourg, Archevêché, Saint-Paul.


2 Evangeliar, S. IX-XVI. De griichesche Referenztext ass dee vum Nestle-Aland 28 (Eberhard Nestle, Barbara Aland, Kurt Aland, Novum Testamentum Graece. 28. Auflage, Deutsche Bibelgesellschaft, Stuttgart 2012, ISBN 978-3-438-05159-2).


3 D’Wuert Evangelium gouf fir d’éischt am Neien Testament am Paulus sengem 1. Bréif un d’Thessalonicher gebraucht (cf. 1 Thess 1,5; 2,2.4.8.9; 3,2). Dat ass dat eelst Schreiwes vum Neien Testament a gouf ëm d’Jore 50-51 néiergeschriwwen. – Et war deemools gewot, dat Wuert Evangelium am Zesummenhang mat engem Doud um Kräiz ze gebrauchen, well et gemengerhand fir frou Noriichten iwwer de Keeser a säin Haff benotzt gouf (cf. z. B. den Epigraph vu Priene aus dem Joer 9 v. Chr.). Dat Verb, dat derzou gehéiert, war aus der Septuaginta, der griichescher Iwwersetzung vun de Schrëften, eisem „Alen Testament“, bekannt am Zesummenhang mat dem Heemkommen aus dem Exil zu Babylon (cf. Is 40,9; 52,7; 60,6).




D’Evangelium nom Lukas



1


1 Well der schonn en etlech et ënnerholl hunn, e Bericht ze schreiwen iwwer dat, wat sech zougedroen huet, wat bei äis an Erfëllung gaang ass 2 – esou wéi déi äis et iwwerliwwert hunn, déi vun der éischter Stonn un Aenzeie waren an Dénger vum Wuert gi sinn –, 3 esou hunn och ech et fir gutt fonnt, nodeems ech allem vun Ufank u genee nogaang sinn, dir, héichveréiertem Theophilus, alles der Rei no opzeschreiwen, 4 fir datt s du dech vun der Zouverléissegkeet vun deem, wat s du geléiert gi bass, iwwerzeege kanns.


5 Deemools, wéi den Herodes Kinnek vu Judäa war, gouf et e Priister, deen Zacharias geheescht huet an deen aus der Priistergrupp vum Abia war. Seng Fra war eng Nokomme vum Aaron, an si huet Elisabeth geheescht. 6 Allebéid waren si gerecht virum Herrgott, an ouni Feel hunn si sech un all dem Här seng Geboter a Virschrëfte gehal. 7 Si hate keng Kanner, well d’Elisabeth keng kréie konnt, an si waren allebéid scho bei Alter.


8 Enges Daags, wéi den Zacharias Priisterdéngscht virum Herrgott hat – seng Déngschtgrupp war grad un der Rei –, dunn ass et geschitt, 9 datt hien, esou wéi et bei de Priister de Brauch war, d’Lous gezunn huet, fir an dem Här säin Hellegtum ze goen an do de Wäiraach ze verbrennen. 10 An deem Ament, wou de Wäiraach verbrannt gouf, huet dat ganzt Vollek dobausse gebiet. 11 Dunn ass dem Zacharias en Engel vum Här op där rietser Säit vum Wäiraachaltor erschéngen. 12 Wéi hien den Engel gesinn huet, war hien an enger Oprou, an hie krut et mat der Angscht ze doen. 13 Den Engel sot zu him: „Fäert net, Zacharias! Däi Gebiet ass erhéiert ginn. Deng Fra, d’Elisabeth, schenkt dir e Jong; dee solls du Johannes nennen. 14 Hie gëtt eng Freed fir dech, eng Gellecht, a vill freeën sech der iwwer seng Gebuert. 15 Hie gëtt nämlech grouss virum Här. Wäin an anert Gedrénks, dat voll mécht, drénkt hien net 4, a vun hellegem Geescht gëtt hien erfëllt, vun un datt hien an senger Mamm hirem Schouss ass. 16 Vill Israelite féiert hien hannescht bei den Här, hire Gott. 17 Am Geescht an an der Kraaft vum Elias geet hie virun him hier, fir de Pappen hiert Häerz hannescht bei d’Kanner ze féieren an déi Tockeg hannescht bei eng Gesënnung, wéi déi Gerecht se hunn, a fir dem Herrgott e Vollek virzebereeden, dat [him] gutt gesënnt ass.“


18 Du sot den Zacharias zum Engel: „Wéi soll ech dat verstoen? Ech sinn dach en ale Mann, a meng Fra ass och scho bei Alter!“ 19 Den Engel huet him geäntwert: „Ech sinn de Gabriel, dee virum Herrgott steet. Ech si geschéckt ginn, fir mat dir ze schwätzen a fir dir all dëst als Gutt Noriicht ze verkënnegen. 20 Ma kuck, du solls stomm sinn an net méi mächteg ze schwätze bis deen Dag, wou all dëst geschitt, well s du menge Wierder net gegleeft hues, déi zu hirer Zäit an Erfëllung ginn.“ 21 D’Leit hunn op den Zacharias gewaart an sech driwwer gewonnert, datt hien esou laang am Hellegtum bliwwen ass. 22 Wéi hien dunn erauskomm ass, war hien net méi mächteg, mat hinnen ze schwätzen, an si hu verstanen, datt hien am Hellegtum eng Erscheinung hat; hien huet hinnen Zeeche gemaach an ass stomm bliwwen.


23 Nodeems d’Deeg vun sengem Déngscht erfëllt waren, ass den Zacharias heemgaang. 24 No deenen Deeg ass d’Elisabeth, seng Fra, an aner Ëmstänn komm. Si huet sech fënnef Méint laang verstoppt a sot: 25 „Dat huet den Här fir mech gemaach an deenen Deeg, an deenen hie gekuckt huet, fir meng Schan bei de Leit ewechzehuelen.“


26 Wéi d’Elisabeth am sechste Mount war, ass den Engel Gabriel vum Herrgott an eng Stad a Galiläa geschéckt ginn, déi Nazareth heescht, 27 bei eng Jongfra, déi engem Mann versprach war, dee Jouseph geheescht huet an aus dem Haus vum David war. Dës Jongfra huet Maria geheescht. 28 Den Engel ass bei si eragaang a sot: „Free dech, [Maria], ganz an der Gnod! Den Här ass mat dir.“ 29 Dës Wierder hunn si ganz duerchenee gemaach, an si huet sech beduecht, wat dee Grouss heesche kéint. 30 Du sot den Engel zu hir: „Fäert net, Maria! Du hues nämlech Gnod beim Herrgott fonnt. 31 Kuck, du kënns an aner Ëmstänn a kriss e Jong; dee solls du Jesus nennen. 32 Hie gëtt grouss a gëtt Jong vum Allerhéchste genannt, a Gott, den Här, gëtt him den Troun vum David, sengem Papp. 33 An all Éiwegkeet herrscht hien iwwer d’Haus vum Jakob, an seng Herrschaft kritt keen Enn.“ 34 Du sot d’Maria zum Engel: „Wéi soll dat da goen, well ech jo nach mat kengem Mann zesummekomm sinn?“ 35 Den Engel huet hir geäntwert: „Den hellege Geescht kënnt op dech erof, an d’Kraaft vum Allerhéchste geheit hire Schiet op dech. Dowéinst ass och deen, deen op d’Welt kënnt, helleg a gëtt Jong vum Herrgott genannt. 36 A kuck d’Elisabeth, déi Famill mat dir ass: An hirem Alter erwaart och si e Jong. Elo ass si, vun där et geheescht huet, si kéint keng Kanner kréien, schonn am sechste Mount. 37 Fir den Herrgott ass nämlech näischt onméiglech.“ 38 Du sot d’Maria: „Kuck, ech sinn dem Här seng Mod; et soll mir geschéien, esou wéi s du et gesot hues!“ Dueropshin ass den Engel vun hir fortgaang.


39 E puer Deeg drop huet d’Maria sech op de Wee gemaach an sech geflass, fir an eng Stad an de Bierger vu Judäa ze goen. 40

